Bejaardes in KZN aangevalArgieffoto ŉ Bejaarde egpaar is oor die naweek in hul huis op ŉ landgoed in KwaZulu-Natal oorval en beroof. Maj. Thulani Zwane, provinsiale polisiewoordvoerder, het Maandag aan Maroela Media gesê die voorval het in Thorn Hill Country Estate naby Newcastle plaasgevind. “Die 82-jarige man was in die kombuis besig toe twee verdagtes hom oorval het. Die verdagtes het ŉ vuurwapen op die man gerig en op geld aangedring,” het Zwane gesê. Die mans het sy geld gevat en te voet van die toneel gevlug. Die polisie ondersoek ŉ saak van huisroof. Niemand is nog in hegtenis geneem nie. Dit is nie dadelik bekend of die egpaar aangerand is nie.